# Arxiu Capitular de Mallorca

L'Arxiu Capitular de Mallorca (ACM) és l'arxiu de la Catedral de Mallorca. Conserva tota la documentació generada pel Capítol de Mallorca en l'exercici de les seves funcions, des del segle xiii fins a l'actualitat.
Conserva més de 6.000 pergamins i 5.000 llibres d'arxiu, a més d'altre tipus de documentació. A l'Arxiu es conserven còdexs de gran valor, com el Llibre de la Cadena o el Llibre Groc, però també sèries fonamentals per a l'estudi de la Catedral com són les actes capitulars -actes de les reunions del Capítol- o els llibres de fàbrica -que documenten l'obra de la Catedral-. A més de documentació referent a l'administració, govern i litúrgia de la Catedral cal destacar que a l'Arxiu Capitular de Mallorca es conserva documentació relativa a la vida civil de Mallorca, com són els llibres de protocols notarials dels segles XIV al xviii, informació sobre herències de famílies nobles i documentació diversa sobre possessions, llogarets i alqueries de Mallorca després de la Conquesta. Finalment, també conserva el fons musical de la Catedral.

## Missió

Segons la carta de serveis de l'Arxiu, la seva missió és «recollir, conservar i difondre el patrimoni documental de la Catedral de Mallorca, entenent com a tal tota la documentació, actual o històrica, en qualsevol tipus de suport, produïda o rebuda pel Capítol en l'exercici de les seves funcions».

## Història

La història de l'Arxiu comença amb la construcció de la Catedral i amb la creació del Capítol de canonges. Malgrat que l'Arxiu neix en el mateix moment en què el Capítol crea el primer document, la reagrupació de tots els documents en un mateix espai físic no es produeix fins al 1526. Inicialment els documents estaven disgregats per les sagristies de les capelles. L'any 1526 tots els documents es reuneixen en la sagristia major; i quatre anys més tard, el 1530, el bisbe Rodrigo Sánchez del Mercado ordenà la construcció d'unes dependències dedicades a arxiu. El canonge Jeroni Milià va ser elegit primer canonge arxiver i, des de llavors i de forma quasi ininterrompuda, un membre del Capítol ha ostentat el càrrec de canonge arxiver.

## Catàleg

L'Arxiu fou catalogat pel canonge arxiver Mn. Josep Miralles Sbert (qui posteriorment fou nomenat bisbe) entre els anys 1896 i 1901. La documentació es va dividir en 3 grans grups:
* Llibres manuscrits: 5.167 unitats.
* Quaderns i papers solts: 2.948 unitats en 320 caixes.
* Pergamins: 6.087 unitats.
Entre els anys 1936 i 1943 el catàleg de fitxes es passà a format llibre, editant-se una publicació en 3 volums, que facilitava la consulta. Actualment s'ha publicat un CD amb aquest catàleg digitalitzat. En aquest CD, que es pot adquirir a l'Arxiu, els investigadors trobaran un document en format PDF per a cadascun dels volums en paper originals. D'aquesta manera ja no és necessari que els investigadors es desplacin a l'Arxiu per a consultar el catàleg en paper, sinó que ho poden fer des de casa seva. A més, amb aquest CD no només es facilita l'accés sinó també la recuperació d'informació, ja que es poden fer cerques automàtiques a través de l'opció de cerca del lector de PDF.

## Sèries

| SÈRIE | DATES EXTREMES |
| Aniversaris | 1377-1863 |
| Clavaria | 1377-1863 |
| Almoines | 1420-1863 |
| Sagristia | 1389-actualitat |
| Actes capitulars | 1299-actualitat |
| Correspondència | 1823-1895 |
| Fábrica | 1327-1740 |
| Distribucions | 1400-1892 |
| Vuitens | 1444-1849 |
| Comptes | 1344-1574 |
| Mesa capitular | 1400-1821 |
| Mesa episcopal | 1587-1801 |
| Porció temporal | 1325-1813 |
| Confraries | 1495-1731 |
| Ploms | 1837-1874 |
| Misses | 1719-1890 |
| Dipositaria | 1796-1837 |
| Capbreus, còdexs i repertoris | S. XIII-XVIII |
| Llibres sacramentals | 1500-actualitat |
| Herències i "mandes pies" | 1435-1781 |
| Protocols notarials | 1314-1717 |
| Porció del reial patrimoni | 1350-1694 |

## Referències

* 1 2 3 Miralles Sbert, Josep. Catálogo del Archivo Capitular de Mallorca. Palma: Consejo Superior de Investigaciones Científicas; Instituto Jerónimo Zurita, 1936-1943, p. XXXIII i XXXVII.
* ↑ http://www.catedraldemallorca.info/principal/images/stories/arxiu/Triptic_Carta_Serveis.pdf Arxivat 2013-06-11 a Wayback Machine.
* ↑ Els números de caixes i unitats que dona Miralles a la memòria del catàleg no concorden amb els que apareixen a l'apartat corresponent del catàleg. Per tant, aquestes quantitats provenen de restar la darrera entrada dels "Quaderns i papers solts" de la primera (18532-15584=2.948). Miralles Sbert, Josep. Catálogo del Archivo Capitular de Mallorca. Palma: Consejo Superior de Investigaciones Científicas; Instituto Jerónimo Zurita, 1936-1943, p. 213 i 675 (vol. 3).
* ↑ Miralles Sbert, Josep. Catálogo del Archivo Capitular de Mallorca. Palma: Consejo Superior de Investigaciones Científicas; Instituto Jerónimo Zurita, 1936-1943.
* ↑ Les sèries i dates estan tretes del catàleg de Mn. Miralles: Miralles Sbert, Josep. Catálogo del Archivo Capitular de Mallorca. Palma: Consejo Superior de Investigaciones Científicas; Instituto Jerónimo Zurita, 1936-1943, p. XII-XIII.

## Bibliografia addicional
### Monografies

* Juan Rubí, Bernat. «Fons documental de Jaume II a l'Arxiu Capitular de Mallorca». A: Jaume II i la Catedral de Mallorca. Palma: Capítol Catedral de Mallorca, 2012, p. 101-114. ISBN 978-84-615-8944-9.
* Juan Rubí, Bernat. «Què guarda l'Arxiu Capitular de Mallorca del catequista, prevere, canonge, bisbe, lingüista, liberal, president de les corts de Cadis, poliglot, fundador de monges, i solleric, el molt il·lustre doctor Bernat Nadal Crespí?». A: El bisbe Nadal i la Catedral de Mallorca en el bicentenari de la Constitució de 1812. Palma: Capítol Catedral de Mallorca, 2013, p. 95-98. ISBN 978-84-616-5587-8.
* Juan Rubí, Bernat. «Un canonge amb vocació d'arxiver: M. I. Sr. Dr. Josep Miralles Sbert». A: La memòria contemporània de la Catedral: Miralles, Rotger, Sagristà. Palma: Capítol Catedral de Mallorca, 2014, p. 225-250. ISBN 978-84-617-2899-2.
* Lliteras, Joan. «Los archivos eclesiásticos de la diócesis de Mallorca». A: Aportaciones para una guía de los archivos de Baleares. Palma: Institut d'Estudis Baleàrics, 1983, p. 107-112. ISBN 84-00-05570-5.
* Pastor Perelló, Joana M. «Els arxius abans i ara: l'Arxiu Capitular de Mallorca al segle xix i al segle XX». A: La memòria contemporània de la Catedral: Miralles, Rotger, Sagristà. Palma: Capítol Catedral de Mallorca, 2014, p. 43-59. ISBN 978-84-617-2899-2.
* Pérez Martínez, Llorenç. Regesta de las bulas de 1232 a 1415 del Archivo Capitular de Mallorca. Roma: Instituto Español de Historia Eclesiástica, 1963.
* Quiroga Conrado, Magdalena. «El Archivo Capitular». A: Aina Pascual. La Catedral de Mallorca. Palma: José J. de Olañeta, Editor, 1995, p. 289-295. ISBN 978-84-7651-196-1.
* Sastre Moll, Jaume. El primer llibre de Fàbrica i Sagristia de la Seu de Mallorca: 1327 a 1345. Palma: Cabildo de la Seu, 1994.
* Sastre Moll, Jaume. Llibre Groc de la Seu. Palma: Capítol Catedral de Mallorca, 2012. ISBN 978-84-616-2290-0.
* Valentí, J.I.. El Ilmo. y Rvdmo. Sr. Doctor D. José Miralles y Sbert Obispo de Lérida: estudio biográfico compuesto a ruego del Excmo. Ayuntamiento de Palma y leído el día 31 de Diciembre de 1915 en la Sala de sesiones de esta corporación. Palma: Estab. Tip. de José Tous, 1916.

### Publicacions en sèrie

* Alcover, Antoni M. «La Santa Iglesia Catedral de Mallorca II : Capillas – Sepulcros – Retablos – Tesoro de la Sacristía – Archivo – Biblioteca». Bolletí de la Societat Arqueològica Lul·liana, 16, 1916, pàg. 17-25.
* Cabrer Lliteras, Jaume «D. Llorenç Pérez, arxiver de la Seu de Mallorca». Estudis Baleàrics, 62/63, octubre 1998/maig 1999, 1998-1999, pàg. 19-22.
* Sancho Vicens, Pedro A.; Peña Gelabert, Antonio Maria «Memoria sobre los archivos de Baleares no incorporados: año 1924». Bolletí de la Societat Arqueològica Lul·liana, 23, 1930, pàg. 251-271.

## Enllaços externs

* Arxiu Capitular de Mallorca al Censo-Guía de Archivos de España e Iberoamérica. Consultat el 4 de febrer de 2014.
* Arxiu Capitular de Mallorca Arxivat 2014-01-09 a Wayback Machine. a la pàgina web de la Catedral de Mallorca Arxivat 2014-02-22 a Wayback Machine.. Consultat el 4 de febrer de 2014.
* «Els arxius abans i ara. L'Arxiu Capitular de Mallorca al s. XIX i al s. XXI», de Joana Pastor. Presentació feta a les «III Jornades d'Estudis Històrics de la Seu de Mallorca». Consultat el 4 de febrer de 2014.